กรมชลประทาน นำบิ๊กแบ็กถมปิดบริเวณทำนบดินชะลอความแรงของน้ำ หลังเกิดการกัดเซาะ
นายเกรียงไกร ภาคพิเศษ ผู้อำนวยการสำนักงานชลประทานที่ 8 กรมชลประทาน เปิดเผยว่า อ่างเก็บน้ำลำตะโคง ตั้งอยู่ที่ตำบลหัวฝาย อำเภอแคนดง จังหวัดบุรีรัมย์ เป็นอ่างเก็บน้ำขนาดกลาง มีความจุอ่างเก็บน้ำที่ระดับเก็บกักกว่า 7 ล้าน ลบ.ม. โครงการชลประทานบุรีรัมย์ ได้รายงานการตรวจพบการกัดเซาะของน้ำบริเวณรอยต่อของทำนบดินกับตัวอาคารระบายน้ำล้นฝั่งขวา จนเกิดการทะลุออกทำนบดินด้านท้าย เมื่อเวลา 15.00 น. ของวานนี้ เบื้องต้นได้แจ้งเตือนประชาชนที่อยู่บริเวณพื้นที่ด้านท้ายที่จะได้รับผลกระทบ พร้อมกับลดระดับน้ำในอ่างฯ โดยการระบายน้ำออกทางประตูระบายน้ำ พร้อมกับนำเครื่องจักรกลเข้าไปดำเนินการถมปิดบริเวณทำนบดินด้วยกระสอบทราย (Big bag) บริเวณดังกล่าว เพื่อลดชะลอความแรงของน้ำและลดการกัดเซาะของน้ำที่กระทำต่อตัวเขื่อน ซึ่งปัจจุบันน้ำได้กัดเซาะบริเวณฐานรากใต้พื้นอาคารระบายน้ำล้นจนทำให้ตัวฝายและกำแพงด้านข้างฝั่งขวาของอาคารระบายน้ำล้นเกิดการชำรุดเสียหาย ขณะที่ลำตะโคง ด้านท้ายอ่างฯ ยังคงสามารถรับน้ำได้ถึง 300 ลบ.ม./วินาที ดังนั้นปริมาณน้ำที่ระบายออกจากอ่างฯในปัจจุบันประมาณ 200 ลบ.ม./วินาที ยังอยู่ในลำน้ำ ไม่มีผลกระทบต่อพื้นที่ชุมชน แต่จะมีท่วมขังพื้นที่การเกษตรบริเวณที่เป็นพื้นที่ลุ่มต่ำบางแห่งประมาณ 1,100 ไร่ สำนักงานชลประทานที่ 8 มีแผนที่จะดำเนินการก่อสร้างทำนบชั่วคราว โอบล้อมบริเวณอาคารที่ชำรุดเสียหายและบริเวณตัวเขื่อนดินที่ถูกน้ำกัดเซาะ เพื่อเก็บกักน้ำบางส่วนไว้ใช้ในช่วงแล้งต่อไป